
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative privind instituirea Zilei Naţionale a Iei Româneşti

Propunerea legislativă privind instituirea Zilei Naţionale a Iei Româneşti a fost transmisă Comisiei pentru cultură, arte, mijloace de informare în masă, cu adresa nr. Plx  262 din 16 martie 2015 şi înregistrată la Comisie cu nr.4c-10/53/17.03.2015.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului precum şi Comisiei juridice, de disciplină şi imunităţi, care au transmis avize negative. La redactarea raportului, Comisia a ţinut cont de avizul favorabil nr. 1185/21.10.2014, emis de Consiliul Legislativ, precum şi de Punctul de vedere al Guvernului, transmis cu adresa nr. 532 din 07.04.2015, prin care nu se susţine adoptarea  propunerii legislative.
Potrivit prevederilor art. 73 din Constituţia României, republicată, iniţiativa legislativă face parte din categoria legilor ordinare.

Prezenta propunere legislativă a fost respinsă de Senat, în calitate de primă Cameră sesizată, în şedinţa din  data de 11 martie 2015.
Obiectul reglementării îl constituie instituirea zilei de 24 iunie  ca sărbătoare naţională a iei Româneşti.
Propunerea legislativă a fost dezbătută în şedinţa Comisiei din data de 21 aprilie 2015. La lucrările Comisiei au fost prezenţi un număr de 18 deputaţi din totalul de 23 de membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei, din partea Ministerului Culturii, a participat domnul secretar de stat Alexandru Oprean. 
Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, precum şi ale art. 92 din Regulamentul Camerei Deputaţilor, republicat, propunerea legislativă este de competenţa decizională a Camerei Deputaţilor. 

În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative privind instituirea Zilei Naţionale a Iei Româneşti.
Respingerea propunerii legislative se întemeiază pe următoarele considerente:  
Ia tradiţională româneasca este un element de port popular pus în valoare în muzeele de etnografie sau, cu ocazia unor evenimente folclorice şi serbări populare organizate pentru public, dar şi în portul de zi cu zi. În cadrul procesului legislativ se află în prezent, în diferite etape, mai multe iniţiative legislative având ca obiect de reglementare: instituirea zilei naţionale a portului popular românesc, instituirea zilei naţionale a portului tradiţional, instituirea zilei naţionale a creaţiei populare româneşti. Comisia pentru cultură, arte, mijloace de informare în masă s-a pronunţat prin vot, iar plenul Camerei Deputaţilor aprobat de curând adoptarea Legii privind instituirea Zilei Naţionale a Portului Tradiţional din România, ce urmează a fi promulgată. Prin această reglementare se instituie, a doua duminică din mai ca sărbătoare naţională a portului tradiţional, ce oferă atât românilor cât şi etnicilor din comunităţile minorităţilor naţionale, posibilitatea să îşi pună în valoare portul tradiţional. În acest context membrii Comisiei au evitat să creeze paralelisme nedorite şi au hotărât să respingă această propunere legislativă.

